স্বরাষ্ট্র মন্ত্রক
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ ১৩ জুলাই ২০২৩-এ হরিয়ানার গুরুগ্রামে ‘এনএফটি, কৃত্রিম বুদ্ধিমত্তা ও মেটাভার্স-এর যুগে অপরাধ ও নিরাপত্তা সংক্রান্ত জি২০ সম্মেলন’-এর উদ্বোধনী অধিবেশনে ভাষণ দেবেন
স্বরাষ্ট্রমন্ত্রী ভারতের প্রথম সারির ৭টি শিক্ষা প্রতিষ্ঠানে সাইবার স্বেচ্ছাসেবক স্কোয়াড এবং একটি প্রদর্শনীর উদ্বোধন করবেন, সম্মেলন পদকের আনুষ্ঠানিক প্রকাশ করবেন
প্রধানমন্ত্রী শ্রী নরেন্দ্র মোদীর নেতৃত্বে, স্বরাষ্ট্রমন্ত্রী শ্রী অমিত শাহ-এর নির্দেশনায় সাইবার নিরাপদ ভারত গড়ে তোলা স্বরাষ্ট্র মন্ত্রকের অন্যতম সর্বোচ্চ অগ্রাধিকার
১৩ ও ১৪ জুলাই দু-দিনের সম্মেলনে জি২০ দেশগুলির ৯০০ প্রতিনিধি, ৯টি বিশেষ আমন্ত্রিত দেশ, আন্তর্জাতিক সংস্থা ও অগ্রণী প্রযুক্তি সংস্থাগুলির প্রতিনিধি এবং ভারত ও সারা বিশ্বের বিশেষজ্ঞরা যোগ দেবেন
নিরাপদ সাইবার পরিসর তৈরি এবং সাইবার নিরাপত্তা সংক্রান্ত উদ্বেগ নিরসনের লক্ষ্যে এই সম্মেলন বিশ্বব্যাপি অংশীদারিত্ব গড়ে তুলতে সহায়ক হবে, অত্যাধুনিক চিন্তাভাবনা ও জ্ঞান বিনিময় এবং বিশ্বজুড়ে এ সংক্রান্ত নেটওয়ার্ক গঠনের মঞ্চ হিসেবে কাজ করবে এই সম্মেলন
সম্মেলনে ৬টি কারিগরি অধিবেশন বসবে, তথ্য ও যোগাযোগ ক্ষেত্রে জাতীয় ও আন্তর্জাতিক পণ্য এবং পরিষেবা তুলে ধরতে একটি প্রদর্শনীর আয়োজন করা হয়েছে
নয়াদিল্লি, ১১ জুলাই, ২০২৩
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ ১৩ জুলাই ২০২৩এ হরিয়ানার গুরুগ্রামে ‘এনএফটি, কৃত্রিম বুদ্ধিমত্তা ও মেটাভার্স-এর যুগে অপরাধ ও নিরাপত্তা সংক্রান্ত জি২০ সম্মেলন’-এর উদ্বোধনী অধিবেশনে ভাষণ দেবেন। স্বরাষ্ট্রমন্ত্রী ভারতের প্রথম সারির ৭টি শিক্ষা প্রতিষ্ঠানে সাইবার স্বেচ্ছাসেবক স্কোয়াডেরও উদ্বোধন করবেন। এই স্বেচ্ছাসেবকরা সমাজে সাইবার সচেতনতা গড়ে তোলার লক্ষ্যে কাজ করবেন। সাইবার ক্ষেত্রে ক্ষতিকারক বিষয়বস্তু চিহ্নিত করে রিপোর্ট করা এবং সমাজকে সাইবার নিরাপদ করার লক্ষ্যে প্রযুক্তিগত সহায়তা প্রদানের দায়িত্বও পালন করবেন তাঁরা। শ্রী অমিত শাহ একটি প্রদর্শনীরও উদ্বোধন করবেন এবং সম্মেলন পদকের আনুষ্ঠানিক প্রকাশ করবেন। ১৩ ও ১৪ জুলাই দু-দিনের এই সম্মেলনে জি২০ দেশগুলির ৯০০ প্রতিনিধি, ৯টি বিশেষ আমন্ত্রিত দেশ, আন্তর্জাতিক সংস্থা ও অগ্রণী প্রযুক্তি সংস্থাগুলির প্রতিনিধি এবং ভারত ও সারা বিশ্বের বিশেষজ্ঞরা যোগ দেবেন।
প্রধানমন্ত্রী শ্রী নরেন্দ্র মোদীর নেতৃত্বে, স্বরাষ্ট্রমন্ত্রী শ্রী অমিত শাহ-এর নির্দেশনায় সাইবার নিরাপদ ভারত গড়ে তোলার বিষয়টিকে কেন্দ্রীয় স্বরাষ্ট্র মন্ত্রক অন্যতম সর্বোচ্চ অগ্রাধিকার হিসেবে বিবেচনা করছে। সাইবার অপরাধের ক্ষেত্রে নন-ফানজিবল টোকেন-এনএফটি, কৃত্রিম বুদ্ধিমত্তা  এবং মেটাভার্স-এর মতো অত্যাধুনিক যেসব প্রযুক্তির প্রয়োগ দেখা যাচ্ছে, তার মোকাবিলা কীভাবে করা যায়, এই সম্মেলনে তা নিয়ে আলোচনা হবে।
সাইবার নিরাপত্তা বর্তমানে আন্তর্জাতিক স্তরে নিরাপত্তা সংক্রান্ত ব্যবস্থাপনার অপরিহার্য অঙ্গ হয়ে উঠেছে। অর্থনৈতিক ও ভূ-রাজনৈতিক প্রভাব থাকায় এর মোকাবিলায় বিশেষ জোর দেওয়া দরকার। জি২০-র মঞ্চে সাইবার নিরাপত্তা সংক্রান্ত আলোচনা, গুরুত্বপূর্ণ তথ্য পরিকাঠামো ও ডিজিটাল প্ল্যাটফর্মগুলির সুরক্ষা ও অখন্ডতা রক্ষায় বিশেষ অবদান রাখতে পারে। সাইবার নিরাপত্তা বিষয়ক তথ্য বিনিময় কাঠামো গড়ে তোলাতেও এই আলোচনা বিশেষ সহায়ক হবে বলে মনে করা হচ্ছে।
এই সম্মেলনে বিশ্বের বিভিন্ন প্রান্ত থেকে বিশিষ্ট সাইবার বিশেষজ্ঞরা যোগ দেবেন। এঁদের মধ্যে আইন বিভাগ, শিক্ষা প্রতিষ্ঠান, প্রশিক্ষণ সংস্থা, আর্থিক মধ্যস্থতাকারী, আর্থিক প্রযুক্তি সংস্থা, সামাজিক মাধ্যমের মধ্যস্থতাকারী, তথ্য ও যোগাযোগ প্রযুক্তি সংস্থা, সাইবার ফরেন্সিক, নিয়ন্ত্রক, স্টার্টআপ, ওটিটি পরিষেবা প্রদানকারী- সব পক্ষের প্রতিনিধিরাই রয়েছেন। এছাড়া থাকছেন বিভিন্ন কেন্দ্রীয় সরকারি মন্ত্রকের প্রতিনিধি এবং রাজ্যগুলির পুলিশের মহানির্দেশকরা।
সম্মেলনে ৬টি কারিগরি অধিবেশনের আয়োজন করা হয়েছে। এগুলি হল,
ইন্টারনেট গভর্নেন্স- জাতীয় দায়িত্ব ও আন্তর্জাতিক অভিন্নতা।
নজিরবিহীন ডিজিটাইজেশনের মধ্যে ডিপিআই-এর সুরক্ষা- তার গঠন, স্থাপত্য, নীতি ও প্রস্তুতি।
প্রসারিত বাস্তবতা, মেটাভার্স এবং ডিজিটাল মালিকানার ভবিষ্যৎ- আইনী ও নিয়ন্ত্রণগত কাঠামো।
কৃত্রিম বুদ্ধিমত্তা- চ্যালেঞ্জ, সুযোগ এবং দায়িত্বশীল ব্যবহার।
বিন্দুগুলির সংযোগ সাধন- ক্রিপ্টো কারেন্সি ও ডার্ক নেটের চ্যালেঞ্জ।
তথ্য ও যোগাযোগ প্রযুক্তির অপরাধমূলক ব্যবহার- এর মোকাবিলায় আন্তর্জাতিক সহযোগিতা কাঠামো গঠন।
সম্মেলন ছাড়াও একটি প্রদর্শনীর আয়োজন করা হয়েছে। সেখানে তথ্য ও যোগাযোগ ক্ষেত্রের জাতীয় ও আন্তর্জাতিক প্রতিষ্ঠানগুলির নানা পণ্য ও পরিষেবা তুলে ধরা হবে। ১৪ জুলাই সম্মেলনের দ্বিতীয় ও চূড়ান্ত দিনে বক্তব্য রাখবেন কেন্দ্রীয় বৈদ্যুতিন ও তথ্যপ্রযুক্তি মন্ত্রী শ্রী অশ্বিনী বৈষ্ণ।
বৈদ্যুতিন ও তথ্যপ্রযুক্তি মন্ত্রক, বিদেশ মন্ত্রক, জাতীয় নিরাপত্তা পরিষদ সচিবালয় এবং কেন্দ্রীয় তদন্ত ব্যুরো সিবিআই, ইন্টারপোল ও রাষ্ট্রসংঘের মাদক ও অপরাধ সংক্রান্ত কার্যালয়ের সহযোগিতায় এই সম্মেলনের আয়োজন করেছে কেন্দ্রীয় স্বরাষ্ট্র মন্ত্রক।
(CG/SD/NS…. 11.07.23... 820